**Vrodená imunitná vada** je dôsledkom poruchy odpovede vrodeného imunitného systému, ktorá znižuje reakciu na infekciu. Tieto defekty sa môžu vyskytnúť v monocytoch, neutrofiloch, prirodzených zabíjačských bunkách, bazofiloch, žírnych bunkách alebo proteínoch komplementu.

Typy
----

### Defekt Toll-like receptorov (TLRs)

Je známych niekoľko imunodeficiencií TLR, ktorých príčina spočíva v poruche bunkových proteínov, ktoré sa podieľajú na prenose správy z TLRs do jadra. Tieto poruchy v signalizácii vedú k zlyhaniu produkcie cytokínov, ktoré sú dôležitou súčasťou v boji proti bakteriálnym infekciám. Medzi poruchy tohto typu patrí napr. defekt MyD88, IRAK-4, UNC93B a tiež mutácie TLR3.

#### Defekt MyD88

Defekt génu myeloidnej diferenciácie primárnej odpovede 88 (MyD88) je porucha vrodeného imunitného systému. Patrí k zriedkavému primárnemu imunodeficientnému ochoreniu, ktoré je charakterizované zvýšenou náchylnosťou na určité typy bakteriálnych infekcií. Pacienti trpia abnormálne častými a závažnými infekciami, ktoré sú spôsobené podskupinou baktérií známych ako pyogénne baktérie, napr. Staphylococcus aureus, Streptococcus pneumoniae a Pseudomonas aeruginosa. Avšak postihnutí jedinci majú normálnu rezistenciu voči iným bežným baktériám, vírusom, hubám a parazitom. Defekt MYD88 je spôsobený mutáciami v géne MYD88 a dedí sa autozomálne recesívnym spôsobom. MYD88 gén je zodpovedný za vznik proteínu, ktorý hrá dôležitú úlohu pri stimulácii odpovede imunitného systému na bakteriálnu infekciu. MyD88 proteín je súčasťou signalizačnej dráhy, ktorá sa podieľa na včasnom rozpoznávaní patogénov a iniciácii zápalu v boji proti infekcii. Táto signálna dráha je súčasťou vrodenej imunitnej odpovede. Väčšina ľudí s týmto ochorením má prvú bakteriálnu infekciu pred dosiahnutím veku 2 rokov života a tieto infekcie môžu vážne ohroziť život. Infekcie sa stávajú menej časté až v období 10. roku života.

#### Defekt IRAK4

Imunodeficiencia kinázy súvisiacej s receptorom interleukínu-1 (IRAK 4) je dedičnou poruchou imunitného systému. Toto imunitné ochorenie vedie k opakovaným infekciám spôsobeným pyogénnymi baktériami ako napríklad Streptococcus pneumoniae, Staphylococcus aureus a Pseudomonas aeruginosa. Väčšina pacientov trpí invazívnymi bakteriálnymi infekciami, ktoré môžu spôsobiť septikémiu, meningitídu alebo taktiež postihujú kĺby, čo môže viesť k zápalu a artritíde. Tieto invazívne infekcie môžu spôsobiť poruchy tkaniva a vznik abscesov na vnútorných orgánoch. Okrem toho pacienti môžu  trpieť infekciami horných dýchacích ciest, očí alebo kože. Väčšina pacientov má prvú bakteriálnu infekciu pred dosiahnutím 2 rokov života  a infekcie môžu byť v detstve život ohrozujúce. Infekcie s pribúdajúcim vekom ubúdajú.

#### Defekt UNC93B a mutácia TLR3

UNC93B1 je veľmi dôležitá signálna molekula, ktorá sa podieľa na produkcii interferónu, ktorý zohráva kľúčovú úlohu pri usmrcovaní vírusov. Signalizácia prostredníctvom TLR 3 (7, 8 a 9) indukuje produkciu interferónov, ktoré sa následne naviažu na RNA vírusu a zničia ho.  Následkom defektov molekúl UNC93B1 a TLR3 je napr. náchylnosť na encefalitídu spôsobenú vírusom herpes simplex (HSV-1) v dôsledku zníženej produkcie interferónov v centrálnej nervovej sústave.

### Porucha v signalizácii interferónu-y (IFN-y) a interleukínu-12 (IL-12)

Porucha dráhy IFN-y / IL-12 patrí k zriedkavým vrodeným imunitným vadám. Je charakterizovaná náchylnosťou na salmonelové infekcie a tiež na mykobaktérie. Mykobaktérie patria k rodine baktérií, ktoré spôsobujú tuberkulózu a iné súvisiace infekcie. Toto ochorenie sa zvyčajne prejavuje u detí po očkovaní proti tuberkulóze. Ďalšími typickými príznakmi môžu byť rôzne kožné infekcie, opuchnuté lymfatické uzliny alebo infekcie krvného riečiska so zväčšenou pečeňou a slezinou.

Diagnóza
--------

Pacienti s vrodenými imunitnými vadami majú všeobecne neporušený adaptívny imunitný systém s normálnymi hladinami protilátok a T-buniek. Hlavným príznakom je zvýšená hladina eozinofilov v krvi, ale môže sa vyskytovať aj zvýšená hladina imunoglobulínu E (IgE). V priebehu diagnostiky sa meria produkcia cytokínov po stimulácii bielych krviniek bakteriálnymi produktmi. Funkčné testy TLR sú dostupné prostredníctvom komerčných referenčných laboratórií. Pri abnormálnych výsledkoch testov sa zvyčajne vykonáva opakované testovanie a taktiež genetické testovanie.

Liečba
------

Bežná liečba týchto vrodených imunitných defektov zvyčajne zahŕňa antibiotiká na liečbu akútnych infekcií. Taktiež sa využívajú profylaktické antibiotiká. Pri niektorých pacientoch je potrebná imunoglobulínová liečba.

Referencie
----------

1. ↑  ALLENSPACH, Eric; TORGERSON, Troy R.. Autoimmunity and Primary Immunodeficiency Disorders. *Journal of Clinical Immunology*, 2016-05-01, roč. 36, čís. 1, s. 57–67. Dostupné online [cit. 2018-02-16]. ISSN 0271-9142. DOI: 10.1007/s10875-016-0294-1. (po anglicky)
2. ↑  MAGLIONE, Paul J.; SIMCHONI, Noa; CUNNINGHAM-RUNDLES, Charlotte. Toll-like receptor signaling in primary immune deficiencies. *Annals of the New York Academy of Sciences*, 2015-11, roč. 1356, čís. 1, s. 1–21. PMID: 25930993
PMCID: PMC4629506. Dostupné online [cit. 2018-02-16]. ISSN 0077-8923. DOI: 10.1111/nyas.12763.
3. ↑  VON BERNUTH, Horst; PICARD, Capucine; JIN, Zhongbo. Pyogenic Bacterial Infections in Humans with MyD88 Deficiency. *Science (New York, N.Y.)*, 2008-08-01, roč. 321, čís. 5889, s. 691–696. PMID: 18669862
PMCID: PMC2688396. Dostupné online [cit. 2018-02-16]. ISSN 0036-8075. DOI: 10.1126/science.1158298.
4. ↑   Functional assessment of the mutational effects of human IRAK4 and MyD88 genes. *Molecular Immunology*, 2014-03-01, roč. 58, čís. 1, s. 66–76. Dostupné online [cit. 2018-02-16]. ISSN 0161-5890. DOI: 10.1016/j.molimm.2013.11.008. (po anglicky)
5. 1 2  PICARD, Capucine; CASANOVA, Jean-Laurent; PUEL, Anne. Infectious Diseases in Patients with IRAK-4, MyD88, NEMO, or IκBα Deficiency. *Clinical Microbiology Reviews*, 2011-7, roč. 24, čís. 3, s. 490–497. PMID: 21734245
PMCID: PMC3131061. Dostupné online [cit. 2018-02-16]. ISSN 0893-8512. DOI: 10.1128/CMR.00001-11.
6. ↑   Characterization of the interleukin 1 receptor-associated kinase 4 (IRAK4)-encoding gene in salmonid fish: The functional copy is rearranged in Oncorhynchus mykiss and that factor can impair TLR signaling in mammalian cells. *Fish & Shellfish Immunology*, 2014-01-01, roč. 36, čís. 1, s. 206–214. Dostupné online [cit. 2018-02-16]. ISSN 1050-4648. DOI: 10.1016/j.fsi.2013.11.005. (po anglicky)
7. ↑  MAGLIONE, Paul J.; SIMCHONI, Noa; BLACK, Samuel. IRAK-4 and MyD88 deficiencies impair IgM responses against T-independent bacterial antigens. *Blood*, 2014-12-04, roč. 124, čís. 24, s. 3561–3571. PMID: 25320238
PMCID: PMC4256908. Dostupné online [cit. 2018-02-16]. ISSN 0006-4971. DOI: 10.1182/blood-2014-07-587824.
8. ↑  PICARD, Capucine; VON BERNUTH, Horst; GHANDIL, Pegah. Clinical Features and Outcome of Patients With IRAK-4 and MyD88 Deficiency. *Medicine*, 2010-11, roč. 89, čís. 6, s. 403–425. PMID: 21057262
PMCID: PMC3103888. Dostupné online [cit. 2018-02-16]. ISSN 0025-7974. DOI: 10.1097/MD.0b013e3181fd8ec3.
9. ↑  ROSENZWEIG, Sergio D.; HOLLAND, Steven M.. Defects in the interferon-γ and interleukin-12 pathways. *Immunological Reviews*, 2005-02-01, roč. 203, čís. 1, s. 38–47. Dostupné online [cit. 2018-02-16]. ISSN 1600-065X. DOI: 10.1111/j.0105-2896.2005.00227.x. (po anglicky)
10. ↑   Interferon-γ and interleukin-12 pathway defects and human disease. *Cytokine & Growth Factor Reviews*, 2000-12-01, roč. 11, čís. 4, s. 321–333. Dostupné online [cit. 2018-02-16]. ISSN 1359-6101. DOI: 10.1016/S1359-6101(00)00010-1. (po anglicky)
11. 1 2  RAJE, Nikita; DINAKAR, Chitra. Overview of Immunodeficiency Disorders. *Immunology and allergy clinics of North America*, 2015-11, roč. 35, čís. 4, s. 599–623. PMID: 26454309
PMCID: PMC4600970. Dostupné online [cit. 2018-02-16]. ISSN 0889-8561. DOI: 10.1016/j.iac.2015.07.001.